b'\n_START_ARTICLE_\nCoppa Acerbo 1935\n_START_SECTION_\nPred dirko\n_START_PARAGRAPH_\nNa ravnini Montesilvano je bila dodatna \xc5\xa1ikana. Mo\xc5\xa1tvo Mercedes-Benza se dirke ni udele\xc5\xbeilo, podobno tudi Officine Alfieri Maserati, tako da sta bila glavna favorita dirka mo\xc5\xa1tvi Auto Union, ki je zaradi okvare cilindra na treningu za dirko izgubilo Hansa Stucka, in Scuderia Ferrari.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Tazio Nuvolari, drugo mesto pa je dr\xc5\xbeal Louis Chiron, oba Scuderia Ferrari, toda v drugem krogu je vodstvo prevzel Achille Varzi in ga dr\xc5\xbeal vse do cilja. Bolj dramati\xc4\x8dno dirko je imel za njim drugi dirka\xc4\x8d Auto Uniona, Bernd Rosemeyer, ki je \xc5\xa1tartal iz zadnje vrste, a se kmalu prebil do drugega mesta. Toda ob napadu na Nuvolarija je naredil napako, zapeljal s proge in moral na postanek v bokse po nove pnevmatike. Kasneje v dirki so Rosemeyerju blokirale zavore, tako da je zopet zapeljal s proge, toda tokrat je dirkalnik sko\xc4\x8dil ce\xc5\xbe jarek in z visoko hitrostjo med telegrafskim drogom in mostom zapeljal nazaj na stezo. Kasnej\xc5\xa1e meritve so pokazale, da je prostor med telegrafskim drogom in mostom le 5 cm ve\xc4\x8dji od \xc5\xa1irine dirkalnika Auto Union Typ B. Toda to ni moglo prepri\xc4\x8diti dvojne zmage Auto Uniona, po odstopu Nuvolarija v trinajstem krogu, pa je tretje mesto osvojil Antonio Brivio skoraj s kar desetminutnim zaostankom za zmagovalcem.'